tartuNLP/wikipedia-smugri-20251201 huggingface dataset:
Aegaeon

Aegaeon (ka Saturn LIII, esmase ajutise nimega S/2008 S 1) on Saturni kaaslane. Aegaeoni olemasolust teatas 3. märtsil 2009 mehitamata kosmoseaparaadi Cassini kujutiste meeskonna liige Carolyn Porco. See kuu avastati 2008. aasta 5. augustil tehtud vaatlusandmete põhjal.
Aegaeon tiirleb Saturni G-rõnga heledas osas ja on tõenäoliselt ise selle rõnga peamiseks tekkepõhjuseks. Purdmaterjal ja tolm, mis on selle kuu küljest pärit, moodustab heleda kaare rõnga sisemisel küljel, mis omakorda on hajunud laiali, moodustades ülejäänud rõnga. Aegaeon on Saturni kuu Mimasega orbitaalses resonantsis 7:6, mis põhjustab ligikaudu iga nelja aasta tagant umbes 4 km piires võnkumist ta orbiidi raadiuses. Oletuse järgi, et tal on sama albeedo mis Pallenel, on ta hinnanguliseks läbimõõduks pool kilomeetrit. Ta teeb ümber Saturni tiiru 0,80812 päevaga ja ta keskmine kaugus Saturnist on 167 500 km. Orbiidi kalle Saturni ekvaatori tasandi suhtes on 0,001° ning ekstsentrilisus 0,0002.
Nime on ta saanud Aigaioni järgi, kes on üks hekatonheiridest.
Fornjot (kuu)

Fornjot (teise nimega Saturn XLII, esmase ajutise nimega S/2004 S 8) on Saturni kaaslane ja planeedi teiste kaaslastega võrreldes kaugeim kuu. Selle kuu avastasid 4. mail 2005 Scott Sheppard, David Jewitt, Jan Kleyna ja Brian Marsden, kes määrasid kindlaks selle kuu olemasolu vaatluste põhjal, mida tehti 12. detsembrist 2004 kuni 11. märtsini 2005.
Fonjoti läbimõõt on umbes 6 kilomeetrit ja ta tiirleb ümber Saturni keskmisel kaugusel 23 609 000 km, tehes tiiru ümber Saturni 1354 päevaga. Ta tiirleb Saturni pöörlemisele vastassuunas. Orbiidi kalle ekliptika tasandi suhtes on 168° (Saturni ekvaatori tasandi suhtes 160°). Orbiidi ekstsentrilisus on 0,186.
Fornjot on saanud nime Skandinaavia mütoloogiasse kuuluva hiiu Fornjóti järgi.
Loge (kuu)

Loge on Saturni kaaslane. Loge avastasid Scott Sheppard, David Jewitt, Jan Kleyna ja Brian Marsden, kes teatasid kuu olemasolust 26. juunil 2006 . Avastus tehti vaatlusandmete põhjal, mis saadi ajavahemikul 2004. aasta jaanuarist kuni aprillini. Loget nimetatakse vahel ka nimega Saturn XLVI, selle esmane ajutine tähis oli S/2006 S 5.
Loge on umbes 6-kilomeetrise läbimõõduga ja teeb ühe tiiru ümber Saturni 1314,364 ööpäevaga, olles sellest keskmisel kaugusel 23 142 000 km. Orbiidi kalle ekliptika tasandi suhtes on 166,5° (Saturni ekvaatori tasandi suhtes 165,3°) ning ta tiirleb Saturni pöörlemisele vastupidises suunas. Orbiidi ekstsentrilisus on 0,1390.
See kuu nimetati 2007. aasta aprillis Skandinaavia mütoloogiasse kuuluva hiiu Fornjóti poja Loge järgi (ka Logi, samuti hiid, vahel aetakse segi jumalus Lokiga).
Ymir (kuu)

Ymir ehk Saturn XIX (esialgne tähis S/2000 S 1) on Saturni kaaslane.
Ta tiirleb Saturni pöörlemisele vastupidises suunas.
Saturni pöörlemissuunale vastupidises suunas tiirlevad kuud arvatakse olevat tulnud Saturni kaaslasteks pigem kuskilt mujalt, kui tekkinud samas akretsioonikettas, mis ümbritses noort Saturni ta moodustumisel. Näiteks Saturni suuremad ja lähemad kuud tiirlevad planeedi pöörlemisega samas suunas ning seetõttu arvatakse, et nad on tekkinud koos Saturniga, ehk tiirelnud ümber Saturni selle tekkimise ajast alates. Seetõttu on Ymir ilmselt Saturnist mööda lennata püüdnud ja Saturni gravitatsiooni poolt "kinni püütud" ning selle ümber tiirlema jäänud taevakeha.
Ymiri tiirlemisperiood on 3,6 Maa aastat. Selle aja jooksul näeks Ymiril viibija umbes 2650 päikeseloojangut.
Saturni kaaslastest, mille tiirlemisperiood on pikem kui kolm Maa aastat, on Ymir kõige suurem (läbimõõduga ligikaudu 18 km).
Ymiri avastas 2000. aastal Brett J. Gladmani uurimisrühm. Nime Ymir sai ta augustis 2003 skandinaavia mütoloogiast pärit kõigi hiidude ehk jöötunite esiisa Ymiri järgi.
S/2006 S 3

S/2006 S 3 on Saturni looduslik kaaslane. Selle kuu avastasid Scott S. Sheppard, David C. Jewitt, Jan Kleyna ja Brian G. Marsden, kes teatasid selle olemasolust 26. juunil 2006 vaatlusandmete põhjal, mida koguti 2006. aasta jaanuarist aprillini.
S/2006 S 3 on umbes kuuekilomeetrise läbimõõduga ning tiirleb ümber Saturni planeedi pöörlemisele vastupidises suunas, keskmisel kaugusel 21 076 300 km. Ühe tiiru tegemiseks ümber Saturni kulub tal 1142,366 päeva. Orbiidi kalle ekliptika tasandi suhtes on 150,8° (128,8° Saturni ekvaatori suhtes) ja ekstsentrilisus 0,4710.
S/2004 S 7

S/2004 S 7 on Saturni looduslik kaaslane. Selle kuu avastasid Scott S. Sheppard, David C. Jewitt, Jan Kleyna ja Brian G. Marsden, kes teatasid selle olemasolust 4. mail 2005 vaatlusandmete põhjal, mida koguti 12. detsembrist 2004 kuni 8. märtsini 2005.
S/2004 S 7 on umbes kuuekilomeetrise läbimõõduga ning tiirleb ümber Saturni planeedi pöörlemisele vastupidises suunas, keskmisel kaugusel 20 999 000 km. Ühe tiiru tegemiseks ümber Saturni kulub tal 1140,24 päeva. Orbiidi kalle ekliptika tasandi suhtes on 166° (166° Saturni ekvaatori suhtes) ja ekstsentrilisus 0,5299.
S/2007 S 3

S/2007 S 3 on Saturni üks kuudes. Selle kuu avastasid Scott S. Sheppard, David C. Jewitt, Jan Kleyna ja Brian G. Marsden, kes teatasid ta olemasolust 1. mail 2007 vaatlusandmete põhjal, mida koguti 18. jaanuarist kuni 19. aprillini 2007.
S/2007 S 3 on umbes viiekilomeetrise läbimõõduga ning tiirleb ümber Saturni planeedi pöörlemisele vastupidises suunas, keskmisel kaugusel 20 518 500 km. Ühe tiiru tegemiseks ümber Saturni kulub tal ligikaudu 1100 päeva. Orbiidi kalle ekliptika tasandi suhtes on 177,22° ja ekstsentrilisus 0,130.
S/2004 S 12

S/2004 S 12 on Saturni looduslik kaaslane. Selle kuu avastasid Scott S. Sheppard, David C. Jewitt, Jan Kleyna ja Brian G. Marsden, kes teatasid selle olemasolust 4. mail 2005 vaatlusandmete põhjal, mis olid kogutud 12. detsembrist 2004 kuni 9. märtsini 2005
S/2004 S 12 on umbes viiekilomeetrise läbimõõduga ning tiirleb ümber Saturni planeedi pöörlemisele vastupidises suunas, keskmisel kaugusel 19 906 000 km. Ühe tiiru tegemiseks ümber Saturni kulub tal 1048,541 päeva. Orbiidi kalle ekliptika tasandi suhtes on 164° (162° Saturni ekvaatori suhtes) ja ekstsentrilisus 0,396.
S/2004 S 17

S/2004 S 17 on üks Saturni mitmest kaaslasest. Selle kuu avastasid Scott S. Sheppard, David C. Jewitt, Jan Kleyna ja Brian G. Marsden, kes teatasid ta olemasolust 4. mail 2005 vaatlusandmete põhjal, mida koguti 13. detsembrist 2004 kuni 5. märtsini 2005.
S/2004 S 17 on umbes neljakilomeetrise diameetriga ja tiirleb ümber Saturni planeedi pöörlemisele vastupidises suunas, keskmisel kaugusel 19 099 000 km. Ühe tiiru tegemiseks ümber Saturni kulub tal 985,453 päeva (natuke rohkem kui 2,5 Maa aastat). Orbiidi kalle ekliptika tasandi suhtes on 167° (162° Saturni ekvaatori suhtes) ja ekstsentrilisus 0,226.
Kari (kuu)

Kari (teise nimega Saturn XLV) on Saturni looduslik kaaslane. Selle kuu avastasid Scott S. Sheppard, David C. Jewitt, Jan Kleyna ja Brian G. Marsden, kes teatasid selle olemasolust 26. juunil 2006 vaatlusandmete põhjal, mida koguti 2006. aasta jaanuarist märtsini. Esmaseks ajutiseks nimeks pandi sellele kuule S/2006 S 2. 2007. aasta aprillis pandi talle Skandinaavia mütoloogiast võetud nimi Fornjóti poja, tuule personifikatsiooni Kári järgi.
Kari on umbes seitsmekilomeetrise läbimõõduga ning tiirleb ümber Saturni planeedi pöörlemisele vastupidises suunas, keskmisel kaugusel 22 305 100 km. Ühe tiiru tegemiseks ümber Saturni kulub tal 1243,71 päeva. Orbiidi kalle ekliptika tasandi suhtes on 148,4° (151,5° Saturni ekvaatori suhtes) ja ekstsentrilisus 0,3405. Pöörlemisperioodiks on määratud 7 tundi ja 42 minutit.
Bestla (kuu)

Bestla ehk Saturn XXXIX (esialgne tähis S/2004 S 18) on üks Saturni kaugematest kaaslastest. Selle kuu avastasid Scott S. Sheppard, David C. Jewitt, Jan Kleyna ja Brian G. Marsden, kes teatasid selle olemasolust 4. mail 2005, tehes seda vaatlusandmete põhjal, mida koguti 13. detsembrist 2004 kuni 5. märtsini 2005. 2007. aasta aprillis sai kuu nime Skandinaavia mütoloogiast võetud hiiu Bestla järgi, kes on Odini ema.
Orbiit.
Bestla on ligikaudu 7-kilomeetrise diameetriga ning tiirleb ümber Saturni planeedi pöörlemisele vastupidises suunas, keskmisel kaugusel 20 192 000 km. Ühe tiiru tegemiseks ümber Saturni kulub sel ligikaudu 1088 ööpäeva. Orbiidi kalle ekliptika suhtes on 147° (Saturni ekvaatori suhtes 151°) ja ekstsentrilisus 0,5176. 2005. aasta vaatlused viitasid, et Bestla orbiit on suure ekstsentrilisusega (0,77). Sarnaselt mitmete teiste Saturni kaugemate kuudega on Bestla ekstsentrilisus natuke perioodiliselt varieeruv Kozai mehhanismi tõttu.
Surtur (kuu)

Surtur (ka Saturn XLVIII) on Saturni üks kaaslastest. Selle kuu avastasid Scott S. Sheppard, David C. Jewitt, Jan Kleyna ja Brian G. Marsden, kes teatasid selle olemasolust 26. juunil 2006, vaatlusandmete põhjal, mida saadi 2006. aasta jaanuaris ja aprillis. Algul sai selle ajutiseks nimeks S/2006 S 7, hiljem nimetati see ümber Skandinaavia mütoloogiast võetud hiiu Surtri järgi.
Surtur on umbes kuuekilomeetrise diameetriga ja tiirleb ümber Saturni planeedi pöörlemisele vastupidises suunas, keskmisel kaugusel 22 243 600 km. Ühe tiiru tegemiseks ümber Saturni kulub tal 1238,575 päeva. Orbiidi kalle ekliptika tasandi suhtes on 166,9° (148,9° Saturni ekvaatori suhtes) ja ekstsentrilisus 0,3680.
André Kuipers

André Kuipers (sündinud 5. oktoobril 1958 Amsterdamis) on Hollandi arst ja Euroopa Kosmoseagentuuri astronaut. Kuipers on viibinud kosmoses kokku kahel korral: aastal 2004 ja aastail 2011–2012.
Isiklik elu ja haridus.
André Kuipers lõpetas keskkooli aastal 1977. Aastal 1987 lõpetas ta Amsterdami ülikooli arstina. Ta on abielus ning tal on kolm tütart ja poeg.
Kuipers on öelnud, et ta unistas astronaudiks saamisest juba teismelisena. Ta unistus täitus aastal 1998, mil ta valiti Euroopa Astronautide Korpuse liikmeks. 
Kosmoselennud.
Kuipers on osalenud kahel kosmoseekspeditsioonil. Esimene neist oli DELTA missioon aastal 2004. Koos kosmonautide Gennadi Padalka (Venemaa) ja Michael Finckega (USA) lendas ta 19. aprilli varahommikul Soyuz TMA-4 pardal kosmosesse. Kaks päeva hiljem jõudis kosmoselaev rahvusvahelisse kosmosejaama. Kuipers pöördus Maale tagasi 30. aprillil 2004.
21. detsembril 2011 startis Kuipers Euroopa Kosmoseagentuuri kosmosemissiooni PromISSe raames oma teisele kosmoseekspeditsioonile. Sel korral viibis Kuipers rahvusvahelises kosmosejaamas kuus kuud. Ta pöördus tagasi Maale 1. juulil 2012.
Sunbeam 350HP

Sunbeam 350HP on lennukimootoriga võidusõiduauto, mille ehitas 1920. aastal Suurbritannia firma Sunbeam. Malcolm Campbell püstitas sellega kolmel korral maad mööda sõitmise ametliku kiirusrekordi (1924. aastal 235,22 km/h, 1925. aastal 242,8 km/h ja 1927. aastal 281,44 km/h).
Auto mootoriks oli lennukimootorina ebaõnnestunud 12-silindriline 350-hobujõuline vesijahutusega vankelmootor Sunbeam Manitou.
Autot saab näha Beaulieus asuvas National Motor Museumis.
Golden Arrow

Golden Arrow on lõppkiirusrekordi saavutamiseks ehitatud võidusõiduauto. Auto ehitati Suurbritannias ning rekordsõitu mindi tegema USA-sse. 
1929. aasta märtsis saavutas Henry Segrave Daytona Beachil selle autoga kiiruse 372,46 km/h (231,45 mph), ületades sellega varasema maailmarekordi 39 km/h (24 mph) võrra.
Orša rajoon

Orša rajoon on rajoon Valgevenes Viciebski oblastis. Halduskeskus on Orša linn, mis ametlikult rajooni koosseisu ei kuulu. Lisaks asuvad rajooni territooriumil veel Orša linnale alluvad Barańi linn ja Balbasava alev. Rajooni koosseisu kuuluvad Kopyśi alev ja Arechaŭski alev, selle loodeosas asub mitme arhitektuurimälestisega Smalany asula.
Rajooni pindala on 1668 km². 2014. aasta seisuga elas seal 31 132 inimest.
Rajoon moodustati 1924. aastal, aga tänapäevased piirid on sel alates aastast 1960. Rajoon koosneb järgmistest külanõukogudest: Andrejeŭščyna, Arechaŭski, Babiničy, Barzdoŭka, Krapiŭna, Miežava, Piščałava, Smalany, Zabałaćcie, Zadroŭje, Zubava, Zubrevičy, Vuście ja Vysokaje külanõukogu.
Rajooni suurim jõgi on Dnepr. Teised tähtsamad jõed on selle lisajõed Aršyca, Adroŭ, Lešča ja Vydryca. Rajoon asub suuremas osas Orša kõrgustikul, kõrgeim koht asub Stajki küla lähistel (237,5 m). Madalaim koht ulatub 146 meetrit üle merepinna. Suurimad järved on Vialikaje Arechaŭskaje ja Dzievinskaje.
2014. aasta seisuga olid elanikest 92,01% valgevenelased, 5,99% venelased ja 2% oli teistest rahvustest. 69,05% elanike emakeeleks oli valgevene keel, 29,47% elanike emakeeleks oli vene keel. Koduse keelena kõneles valgevene keelt 37,18% elanikke, vene keelt aga 59,45%.
Kensa talu kalmistu

Kensa talu kalmistu on kalmistu Järva-Jaani kihelkonnas Järvamaal, tänapäevase haldusjaotuse järgi Valasti külas Paide linnas Järva maakonnas.
Kalmistu rajati Kensa A184 talu maadele, selle omanik oli perekond Ende, ka maetud on pärit nende sugukonnast. Kalmistule on praegu teadaolevalt maetud 5 inimest, viimati 1954. aastal.
Tähelepandav on, et linnulennult umbes 1,9 km kaugusel idas asub Madis-Juhani talu kalmistu. Ka Järva-Jaanis asuvad kihelkonnakalmistud on sealt umbes 3–4 km kaugusel. Seega pole erakalmistu rajamise põhjus arvatavasti mitte kaugus kihelkonnakalmistust, vaid inimestevahelised vastuolud ja omavaheline rivaliteet.
Opel Astra

Opel Astra on Opeli toodetav kompaktauto, mida toodetakse luukpära, universaal- ja sedaankerega, samuti on tehtud kupee- ja kabriolettversioone. Esimene Astra läks tootmisse 1991. aastal Opel Kadeti järglasena.
Astra mudeli nimi pärineb Suurbritanniast, kus Opel Kadetti müüdi Vauxhall Astra nime all. Viimaseks Opel Kadeti põlvkonnaks jäi Opel Kadett E ning seetõttu on ka esimese põlvkonna Astra tähiseks Astra F. 
Astra F (1991).
1991. aasta septembris tutvustatud Astra F oli Kadett E järeltulija. Keretüüpidest olid saadaval kolme- ja viieukseline luukpära, sedaan, viieukseline universaal (Caravan) ja kabriolett, mis oli disainitud ja ehitatud Itaalias Bertone'i poolt.
Võimsaim versioon oli Astra GSi, millel oli 2,0-liitrine 16 klapiga R4-bensiinimootor, mille võimsus oli 151 hobujõudu (110 kW). Ka istmed olid sportlikumad ning GSi-l oli iseloomulik tagaspoiler.
Astra F sai uuenduse 1995. aastal, mille käigus lisati valikusse ka uued Opeli Ecoteci mootorid.
Astra G (1998).
Astra G toodi Euroopas turule 1998. aastal. 2000. aastast oli see saadaval kolme- või viieukselise luukpärana, neljaukselise sedaanina, viieukselise universaalina (Opeli traditsiooni järgi tuntud kui Caravan) ja kahe eriversioonina: Astra Coupé ja Astra Cabrio, mõlemad projekteeris ja ehitas Bertone. Astra G juures võeti kasutusele ka maagaasil töötav mootor. Selle baasil ehitati ka 7-kohalise kompaktne mahtuniversaal Opel Zafira. Toodeti umbes 90 000 kupeed.
Astra J (2009).
Segaduste vältimiseks mudelitähistel jäeti tähestikust vahele I täht, mida oleks võidud ekslikult käsitleda kui 1. põlvkonda.
J-põlvkonna Astrast toodeti mitmeid versioone: viie- ja kolmeukseline luukpära (GTC, OPC) ja universaal (Sports Tourer).
Astra K (2015).
Uut Astrat esitleti Frankfurdi autonäitusel 2015. aasta septembris. Võrreldes eelmise mudeliga oli uus Astra 5 cm lühem ja kuni 200 kg kergem kui Astra J.
Mudeliuuendus tehti Astrale 2019. aasta suvel.
Honda CR-V

Honda CR-V on Jaapani autotootja Honda toodetav maastur, mille esimest põlvkonda esitleti 1996. aastal ja mida on toodetud kuue põlvkonna vältel. 
Neljas põlvkond (2011).
4. põlvkonna CR-V-d esitleti 2011. aasta Los Angelese autonäitusel.
Seda autot müüdi 2014. aasta märtsis Eestis 80 tükki ning CR-V on olnud erinevate põlvkondade vältel ka Eesti sõiduautode müügiedetabelite tipus. 
Viies põlvkond (2016).
Viienda põlvkonna Honda CR-V-d esitleti 2016. aasta Detroiti autonäitusel. CR-V on ehitatud samale platvormile mis 10. põlvkonna Honda Civic. 
Kuues põlvkond (2022).
Kuuenda põlvkonna CR-V esmaesitlus toimus 12. juulil 2022. 
Teise rea istmed said eelmise mudeliga võrreldes 15 mm võrra rohkem jalaruumi. 
Erinevalt eelmistest põlvkondadest ei pakuta seda mudelit enam Jaapanis. Põhjuseks on viienda põlvkonna madalad müüginumbrid ning see asendati väiksema ZR-V-ga.
Kuldnoka tänav (Tartu)

Kuldnoka tänav on tänav Tartus Tammelinnas.
Tänav algab Suur kaare tänavalt ja kulgeb kerge kaarega edelasse. Tänav ristub Ööbiku tänavaga ja lõppeb Soinaste tänaval.
Tänav on umbes 390 meetrit pikk.
Kuldnoka tänav

Kuldnoka tänav on mitme tänava nimi Eestis:
Škoda Octavia

Škoda Octavia on Škoda Auto poolt toodetav sedaan ja universaal (Combi), mis on tootmises alates 1996. aastast. 
Nii sedaanist kui ka universaalist on erinevate põlvkondae jooksul tehtud ka võimsaimat versiooni, mis kannab nime RS. Tänaseks on tootmises 4. põlvkonna Škoda Octavia. 
1. põlvkond "(Typ 1U)".
Esimese põlvkonna Škoda Octaviat esitleti 1996. aasta novembris äsja uuendatud Mladá Boleslavis asuvas Škoda tehases. 
2. põlvkond "(Typ 1Z)".
2. põlvkonda hakati tootma 2004. Sellel oli suur pakiruum, hea vastupidavus ja lai mudelivalik, aga suur sisemüra. 
Škoda Octavia Scout.
Škoda Octavia Scout on Škoda Octavia maasturlikuma välimusega eriversioon, mida on toodetud alates teise põlvkonna mudelist. 
Seda eristavad tavamudelist mustast plastist rattakoopa servad ja hõbedased iluliistud kaitseraua alaosas. Scouti maastikusuutlikkus on parem kui rivaalidel, milleks on Opel Insignia Country Tourer ja Volkswagen Passat Alltrack. Tavamudeliga võrreldes on selle mudeli kliirens 33 mm kõrgem (tavamudelil 14 cm, Scoutil 17,3 cm). Subaru Outbacki kliirens on küll kõrgem, aga näiteks Honda CR-Vl on madalam kliirens.
3. põlvkond "(Typ 5E)".
3. põlvkonda hakati müüma 2013. Octaviat müüdi 2014. aasta märtsis Eestis 76 tükki.
2017. aasta tõi kaasa mudeliuuenduse, mille käigus sai Octavia kaheosalised esituled.
4. põlvkond "(NX)".
Neljanda põlvkonna Octaviat esitleti Prahas 11. novembril 2019 aastal ning esimesed autod jõudsid klientideni 2020. aasta suvel. Nagu ka Seat Leon ja Volkswagen Golf, on uus Octavia ehitatud VW Grupi MQB Evo platvormile.
Tałačyni rajoon

Tałačyni rajoon (transkribeerituna Talatšõni rajoon) on rajoon Viciebski oblastis Valgevenes.
Rajooni pindala on 1499 km². 2014. aasta seisuga elas seal 26 280 inimest.
Rajoon moodustati 1924. aastal. Rajoon koosneb järgmistest külanõukogudest: Abolcy, Aziercy, Kochanava, Sierkavicy, Słaŭnaje, Tałačyni, Vałosava ja Voŭkavičy külanõukogu.
Halduskeskus on Tałačyni linn. Teine tähtsam asula on Kochanava alev. Rajoonis asub veel iidne piirkondlik keskus Druck.
Rajoon asub põhiliselt Orša kõrgustikul. Kõrgeim koht on Sierkavicy küla lähistel (255 meetrit). Tähtsamad jõed on Dnepri lisajõed Druć ja Adroŭ.
2014. aasta seisuga olid elanikest 92,05% valgevenelased, 5,46% venelased ja 2,49% oli teistest rahvustest. 77,01% elanike emakeeleks oli valgevene keel, 20,21% elanike emakeeleks oli vene keel. Koduse keelena kõneles valgevene keelt 43,11% elanikke, vene keelt aga 48,38%.
Philipp (täpsustus)

Philipp on saksa mehenimi.
Philipp on ka perekonnanimi:
Damian Lillard

Damian Lamonte Ollie Lillard seenior (sündinud 15. juulil 1990 Oaklandis) on USA elukutseline korvpallur, kes mängib 2012. aastast NBA klubis Portland Trail Blazers.
NBA karjäär.
Damian Lillard valiti 2012. aasta NBA "draft"'i kuuenda valikuna Portland Trail Blazersisse. Debüüthooajal keskmiselt 19 punkti visanud ja 6,5 resultatiivset söötu jaganud Lillard võitis 2013. aastal ühehäälselt NBA aasta uustulnuka auhinna.
Aastatel 2014–2020 Trail Blazersi väljalangemismängudele juhtinud Lillard on kõige kaugemale jõudnud 2018/19. hooajal, mil Portland edenes läänekonverentsi finaali, kus jäädi alla Golden State Warriorsile.
Lillardi statistiliselt parim hooaeg on olnud 2019/20, mil ta tõi keskmiselt 30 punkti, 4,3 lauapalli ja 8 tulemuslikku söötu mängus.
Belozerski rajoon

Belozerski rajoon on 2. järgu haldusüksus (rajoon) Venemaal Vologda oblastis. Selle keskuseks on Belozerski linn.
Rajoon moodustab ühe kohaliku omavalitsuse üksuse, Belozerski munitsipaalringkonna, mis jaguneb halduslikult 13 külanõukoguks ja 1 linnaks.
Rajooni kirdeosas asub Valgjärv.
Ene-Maris Tali

 
Ene-Maris Tali (sündinud 13. juunil 1952) on Eesti ajakirjanik ja kirjanik.
Haridus.
Lõpetanud Kiviõli 1. Keskkooli (1970) ning Tartu Riikliku Ülikooli eesti filoloogia osakonnas ajakirjanduse eriharus (1975).
Töökäik.
Ajakirjanikutöö algas õpingute kõrvalt: aastatel 1972–1973 toimetas ta ajalehte Tartu Riiklik Ülikool koos Joel Sanga ja Asta Põldmäega. 1973. aastal hakkas tegema Eesti Üliõpilaste Ehitusmaleva (EÜE) ajalehte. Sama aasta sügisest töötas ajalehe Noorte Hääl kooli- ja üliõpilasosakonna korrespondendina. 
1975. aastast on ta Eesti Televisiooni toimetaja-produtsent, algul laste- ja noortesaadete toimetaja. 2002. aastal seoses ERR-i üleminekuga produtsendisüsteemile sai Ene-Maris Talist kultuurisaadete toimetaja-produtsent. Ajavahemikul 2007–2010 töötas ta haridus- ja teadussaadete toimetaja-produtsendina, 2010–2018 elusaadete toimetaja-produtsendina ning alates 2018. aasta kevadest päevakajaliste saadete toimetaja ja produtsendina. 
Ta on kirjutanud stsenaariume, tele- ja teatrilavastuste käsikirju, tootnud ja toimetanud dokumentaalfilme ning tema sulest on ilmunud kolm kogupereraamatut.
Liikmesus.
Ene-Maris Tali on Ajakirjanike Liidu liige, aastail 2004–2005 oli ta liidu juhatuse esimees.
Isiklikku.
Tema abikaasa on kunstnik Tarmo Tali. Neil on kolm last: Maarja Tali, Rasmus Tali ja Laura Tamm.
Janusz Gajos

Janusz Jerzy Gajos (sündinud 23. septembril 1939 Dąbrowa Górniczas) on poola näitleja.
Ta lõpetas 1965. aastal Łódźi Riikliku Filmikooli. Seejärel töötas Łodzi Stefan Jaraczi nimelises Teatris. Aastatel 1966–1970 mängis Gajos teleseriaalis "Neli tankisti ja koer" Jan Kosi (Janekit). Hiljem on ta mänginud veel paljudes filmides.
1970. aastal kolis ta Varssavisse, kus töötas näitlejana mitmes teatris. 2003. aastast on ta Rahvusteatri näitleja.
Västerbotteni muuseum

Västerbotteni muuseum on Västerbotteni lääni kultuuriajaloo muuseum Rootsis, mis rajati 1886. aastal. See asub Umeås Gammlia piirkonnas ja tegutseb kogu Västerbotteni läänis, tegeldes muuhulgas arheoloogiaga.
Västerbotteni muuseumis on ka Gammlia vabaõhumuuseum, suusanäitus (varem Rootsi Suusamuuseum), kalandus- ja merendusnäitus (varem Kalandus- ja Merendusmuuseum), Västerbotteni lääni rahvaliikumise arhiiv ning mitu saami laagrit.
Kord kvartalis annab muuseum välja ajakirja Västerbotten.
2009. aastal külastas seda 229 000 inimest.
Guitars – the Museum

Guitars – the Museum on Rootsis Umeås tegutsev kitarrimuuseum. 
Muuseum asub telliskivihoones, kus varem tegutses Vasaskolani kool. Samas majas on ka rokiklubi, restoran, muusikariistade pood ja plaadipood. Muuseum avati 2014. aasta jaanuari lõpul, kui tähistati Umeå valimist Euroopa kultuuripealinnaks.
Muuseum on muusikariistade poe 4Sound ja rokiklubi Scharinska omanike ühisalgatus. Umeå omavalitsus on toetanud muuseumi ruumide remondi ja aastase kaasfinantseeringuga 2,4 miljoni Rootsi krooni ulatuses 2014. ja 2015. aastal.
Willi Stoph

Willi Stoph (hääldus: [štoof]; 9. juuli 1914 Berliin – 13. aprill 1999 Berliin) oli Saksa DV riigitegelane.
Elulugu.
Willi Stoph oli pärit töölisperekonnast. Põhikooli lõpetamise järel asus ta õppima müürsepa ametit. 1928. aastal astus Willi Stoph Saksamaa Kommunistlikku Noorsooühingusse ja 1931 Saksamaa Kommunistlikku Parteisse. 1935–1937 teenis ta aega Wehrmachtis. Seejärel töötas ta Berliinis ühes arhitektibüroos. 1940. aastal mobiliseeriti Stoph Wehrmachti. Ta võttis osa sõjategevusest idarindel, 1942. aastal sai ta haavata ning teda autasustati Raudristiga. 1945. aasta aprillis langes ta Punaarmee kätte sõjavangi.
1945. aasta juulis põgenes ta Ida-Preisimaalt Nõukogude sõjavangilaagrist ja pöördus tagasi Berllini. 1949. aastal sai temast Saksamaa Sotsialistliku Ühtsuspartei Keskkomitee liige ja 1950. aastal Rahvakoja (parlamendi) liige. Saksamaa Sotsialistliku Ühtsuspartei Keskkomitee Poliitbüroo liige oli ta alates 1953. aasta juulist. 1952–1955 oli ta Saksa DV siseminister ja 1956–1960 kaitseminister. 1962–1964 oli ta Ministrite Nõukogu esimehe asetäitja. 24. septembrist 1964 kuni 3. oktoobrini 1973 ja 29. oktoobrist 1976 kuni 7. novembrini 1989 oli ta Ministrite Nõukogu esimees (sisuliselt peaminister). Vahepeal oli ta 3. oktoobrist 1973 kuni 29. oktoobrini 1976 Riiginõukogu esimees (formaalselt riigipea).
17. oktoobril 1989 ütles Willi Stoph Poliitbüroo istungil Erich Honeckerile: "Erich, es geht nicht mehr. Du musst gehen" ("Erich, nii enam ei lähe. Sa pead lahkuma"). Järgmisel päeval astuski Honecker parteijuhi ametist tagasi.
8. novembril 1989 astus Saksamaa Sotsialistliku Ühtsuspartei Keskkomitee Poliitbüroo täies koosseisus tagasi, sealhulgas ka Stoph. 3. detsembril 1989 heideti Willi Stoph parteist välja.
8. detsembril 1989 Willi Stoph vahistati süüdistatuna korruptsioonis ja ameti kuritarvitamises, kuid tervislikel põhjustel vabastati ta 1990. aasta veebruaris. Ta püüdis saada poliitilist asüüli Nõukogude Liidus, kuid see ei õnnestunud. 1991. aasta mais arreteeriti Stoph uuesti seoses Berliini müüri ületamise katsel mõrvatute kriminaalasjaga. Tervislikel põhjustel vabastati ta vangistusest 14. augustil 1992. 1992. aasta novembris algas Berliini Stophi ja teiste Saksa DV tippjuhtide üle kohtuprotsess. 1993. aasta augustis lõpetati kohtuasi Stophi vastu tema vastutusvõimetuks tunnistamise tõttu.
Elu lõpuperioodil elas Willi Stoph tagasitõmbunult pensionärina Berliinis.
Kolo Christopher Laurent Roger

Kolo Christopher Laurent Roger (ka Roger Kolo) on Madagaskari poliitik, kes oli 16. aprillist 2014 kuni 17. jaanuarini 2015 Madagaskari peaminister.
Ta on hariduselt arst ega kuulu ühtegi parteisse.
Nissan Qashqai

Nissan Qashqai on Nissani väike linnamaastur, mida on toodetud alates 2006. aastast. 
Esimese põlvkonna Qashqaid müüdi Jaapanis ja Austraalias Nissan Dualise nime all ning kõikidel muudel turgudel oli auto nimeks Qashqai. Teise põlvkonna autosid Jaapani turul ei müüdud ning kõikidel turgudel oli nimeks Qashqai, välja arvatud USA turg, kus on auto nimeks Nissan Rogue Sport. 
Esimene põlvkond (J10, 2006).
Esimest ideeautot tutvustati 2004 Genfi autonäitusel ning tootmisvalmis autot näidati esmakordselt 2006. aasta Pariisi autonäitusel.
2008. aasta lõpus lisandus valikusse ka Qashqai+2, millel oli 135 mm pikem teljevahe ning 7 istekohta. 
2009. aasta lõpus tutvustati Qashqai mudeliuuendust, mis jõudis müügile 2010. aasta kevadel. 
Teine põlvkond (J11, 2013).
Teist põlvkonda esitleti 2013. aasta novembris ning tootma hakati seda 2014. aastal. See on 5 cm pikem, 2 cm laiem, 1,5 cm madalam ja 1,5 cm pikema telgede vahega. Pearuumi on 1 cm rohkem. 
Märtsis 2014 müüdi Qashqaid Eestis 69 tükki. Klaaskatus röövib pearuumi, 19tollised veljed kaotavad mugavuse. 1,6 dCi mootoril on 130 hobujõudu ja kütusekulu 5,9 l/100 km. Lisaks sellele pakutakse ka 1,6 (163 hj) - ja 1,2-liitrist turbobensiinimootorit (115 hj) ning 1,5-liitrist diislit (110 hj). Sisemus on üsna mugav ja varustus hea, aga hind kallis. Pakiruum mahutab 439 liitrit.
2017. aastal läbis Qashqai mudeliuuenduse ning samal aastal hakati müüma Qashqaid ka Põhja-Ameerika ning seal on Qashqai nimeks Nissan Rogue Sport.
Kolmas põlvkond (J12, 2021).
Kolmanda põlvkonna avalikustamine toimus 18. veebruaril 2021. Uus Qashqai on oma eelkäijast välismõõtudelt suurem (35 mm pikem, 32 mm laiem ning 25 mm kõrgem) ning ka 20 mm pikema teljevahega.
Kõik mootorid on bensiinimootorid ning saadaval on ainult poolhübriidid ja täishübriid.
Toyota Auris

 
Toyota Auris oli Toyota toodetav väikeauto, mis kasvas välja Toyota Corollast. Tegu oli luukpära ja teise põlvkonna puhul ka universaalkerega (Touring Sports) autoga. Aurist toodeti kaks põlvkonda, Toyota Corolla nime kasutati sel ajal ainult sedaankerega autode juures. 
Esimene põlvkond (2006).
Esimene põlvkond ehitati E150 seeria Corolla baasil ja seda esitleti 2006. aasta Pariisi autonäitusel ning samal aastal algas ka tootmine. Keretüüpidest olid saadaval kolmeukseline ja viieukseline luukpära.
Auris Hybrid.
2010. aastal lisandus valikusse ka hübriidajamiga Auris HSD, mis kasutas Toyota Priusega sama jõuallikat ja akupakki. Aurise hübriid varustati 1,8-liitrise bensiinimootoriga, millel 73 kW (99 hj) ja elektrimootoriga, millel 60 kW (82 hj). Kahe mootori maksimaalne võimsus on 100 kW (136 hj) ja pöördemoment 207 Nm. Paraku on hübriidil pagasiruumi maht 75 liitrit väiksem kui sisepõlemismootoriga Aurisel.
Teine põlvkond (2013).
Teist põlvkonda esitleti 2012. aasta Pariisi autonäitusel ja müük Euroopas algas 2013. aastal. Kasutusel oli uuema, E180 seeria Toyota Corolla platvorm. 
Keretüüpidest oli saadaval viieukseline luukpära ja universaal Touring Sports. 
2014. aasta märtsis müüdi Eestis 57 Aurist.
2015. aasta keskel esitleti 2. põlvkonna Aurise mudelivärskendust. 
Järgmise, 2018. aastal esitletud põlvkonna puhul kasutas Toyota taas Corolla nime ka luukpärade ja universaalide tähistamiseks ning pärast seda Aurise nime Toyota autodel enam Euroopa turul ei kasutatud.
Renault Mégane

Renault Mégane on Renault' toodetav väiksem automudel, mis on tootmises alates 1995. aastast ning mis on Renault 19 järeltulija. 
Mudelist Renault Mégane on saadaval nii luukpära, universaal, sedaan, kupee ja kabriolett. Mudelit on toodetud neli põlvkonda. Esimesel ja teisel põlvkonnal oli kaks mudeliuuendust. 
1996. aasta novembris esitleti Mégane'i baasil ehitatud väikest mahtuniversaali Renault Mégane Scénic. 
Megane II tutvustati 2002. aasta septembris ning 2003. aastal pälvis see Euroopa aasta auto auhinna.
Kolmandat põlvkonda esitleti 2008. aasta lõpus. Esimese Renault'na sai Mégane 1,2-liitrise 96 kW (130 hj) turboga bensiinimootori (1.2 TCe), samuti topeltsiduri ja kuuekäigulise käigukasti. 
Kolmandat põlvkonda müüdi 2014. aasta märtsis Eestis 49 autot. Värskendatud kolmanda põlvkonna mudeli esiosa sarnaneb Renault Capturi ja Scenicu omadega. Esilaternad muudeti ümaramaks ja need said endale "kulmud". Õhuvõtuava paikneb nüüd iluvõres.
Neljanda põlvkonna Mégane'i tutvustati 2015. aasta Frankfurt Motor Show'l. Auto on ehitatud Nissani ja Renault koostöös valminud CMF-CD platvormile. Neljanda põlvkonna Mégane'i müüdi 2020. aasta septembriks Eestis 22 tk.
Keretüüpidest on saadaval viieukseline luukpära ja universaal ning neljaukseline sedaan.
Peugeot 108

Peugeot 108 on Peugeot' pool toodetav väike linnaauto, mida esitleti 2014. aasta Genfi autonäitusel ning see jagab platvormi ja tehnikat Citroën C1 ja Toyota Aygoga.
Peugeot 2014. aastast toodetava mudeli 108 disainis on arvestatud põhimõttega, et auto oleks kompaktne, isikupärane, mugav ja keskkonnasõbralik. Peugeot 108 jaoks saab valida nelja ökonoomse kolmesilindrilise mootori seast. Kõige säästlikum neist paiskab õhku 88 g CO2/km. 
Peugeot 108-l on nutikas Mirror Screen süsteem (töötab 7-tollisel ekraanil), mis võimaldab auto kasutajal ühendada oma nutitelefoni autoga, kasutades mugavalt kõiki telefonirakendusi. Mirror Screeni süsteemiga töötavad Android, RIM, Windows ja iOS operatsioonisüsteemi kasutavad nutitelefonid. 
Peugeot 108 on saadaval kolme- ja viieukselisena ning kahes versioonis: klassikalise kõvakatusega ja pehme tekstiilkatusega poolkabrioletina. Lisaks on võimalik valida kolme värvi vahel sisekujunduses ning varieerida väliste ja sisemiste dekoratiivsete detailidega, et muuta auto isikupäraseks. 
2021. aastal lõpetati Peugeot' 108 ja Citroën C1 tootmine ja autodele järgmist põlvkonda ei plaanita seoses PSA ja FCA liitumisega.
Toyota RAV4

 
Toyota RAV4 on Toyota toodetav väiksem maastur. RAV4 oli esimene kompaktne linnamaastur turul, mida esitleti 1994. aastal ja seda on toodetud viie põlvkonna vältel. 
Esimene põlvkond (XA10, 1994).
Esimese põlvkonna RAV4 oli saadaval 3- ja 5-ukselisena ning auto loomiseks kasutati Carina ja Corolla detaile. 
RAV4 EV.
Lisaks toodeti esimest põlvkonda väikeses mahus (u 1500 tk) ka elektriautona, mis kandis nime RAV4 EV. 
Teine põlvkond (XA20, 2000).
Teine põlvkond jõudis müüki 2000. aasta juulis. 
Kolmas põlvkond (XA30, 2005).
3. põlvkonna RAV4 oli ehitatud uuele platvormile ning seda esitleti 2005. aasta Frankfurdi autonäitusel. 
Neljas põlvkond (XA40, 2012).
4. põlvkonna RAV4 ei olnud enam eelmistele mudelitele iseloomulikku küljele avanevat tagaluuki, vaid see oli asendatud tänapäevasema üles avaneva tagaluugiga.
RAV4-sid müüdi Eestis 2014. aasta märtsis 48 tükki.
Viies põlvkond (XA50, 2018).
5. põlvkonna esitlus toimus 2018. aasta New Yorgi autonäitusel. See on ehitatud GA-K platvormile, mida kasutab ka 8. põlvkonna Toyota Camry ja 7. põlvkonna Lexus ES. 
Mootorivalikus enam diiselmootorit pole ning saadaval on bensiinimootor ning bensiinimootoritega töötavad hübriid ja pistikuhübriid. 
AMTEL-i andmetel müüdi Eestis 2020. aasta septembris 95 RAV4 ning tegu oli kõige suurema läbimüügiga sõiduautoga septembris.
Toyota Avensis

Toyota Avensis oli Toyota kesk/suurema klassi sedaan, luukpära ja universaal. Seda toodeti kolm põlvkonda aastatel 1997–2018. Tegu oli Euroopa turu jaoks toodetud Toyota Carina E järeltulijaga. Toyota Avensist toodeti Suurbritannias Derbyshire'i Toyota tehases. 
Seitsmekohaline mahtuniversaal Avensis Verso kasutas erinevat platvormi ning neid autosid toodeti Jaapanis.
1. põlvkond (T220).
Tootmisaastad 1997–2002. Esimese põlvkonna Avensis oli kõrgelt hinnatud kui kvaliteetselt ehitatud ja vastupidav auto. 
Esimese mudeliuuenduse sai Avensis 2000. aastal, mille käigus muutus muudeti esi- ja tagatulesid ning ka mootorivalikut. Saadaval oli sedaan, 5-ukseline luukpära ja universaalkere.
Avensis Verso.
2001. aastal esitleti 7-kohalist mahtuniversaali Avensis Verso.
2. põlvkond (T250).
Tootmisaastad 2003–2009 ning sarnaselt esimesele põlvkonnale, oli saadaval kolm erinevat keretüüpi.
Mudeliuuendus tehti 2006. aastal, mille käigus muudeti iluvõre disaini, salongi materjale ning kõige olulisem uuendus oli uus 92 kW D-4D 2,0-liitrine diiselmootor.
3. põlvkond (T270).
Tootmisaastad 2009–2018 ning keretüüpidest olid nüüd saadaval ainult sedaan ja universaal. 
Esimene mudeliuuendus tehti Avensisele 2012. aastal kui muudeti esimest iluvõre ja tagatulesid. 
Teine mudeliuuendus 2015. aastal oli mahukam ning sisaldas uusi esi- ja tagatulesid, uut uhkema olekuga salongi, "Toyota Safety Sense" juhiabisüsteeme ning 2,0-liitrine diiselmootor vahetati välja 1,6-liitrise diisli vastu, mis oli BMW poolt välja arendatud ja Toyota poolt kohandatud mootor. 
Avensise asendajaks sai taas Euroopa turule müügile toodud Toyota Camry.
Yun Hyon-seok

Yun Hyon-seok (korea keeles 윤현석; 7. august 1984 Incheon – 26. aprill 2003 Seoul) oli Lõuna-Korea kirjanik ja inimõiguslane. 
Tema kirjanikunimi oli Yook Woo-dang.
Ta sooritas enesetapu protestiks Lõuna-Korea geide diskrimineerimise vastu.
Dubroŭna rajoon

Dubroŭna rajoon (transkribeerituna "Dubrovna rajoon") on rajoon Valgevenes Viciebski oblastis. Rajoon piirneb idas Venemaaga.
Rajooni pindala on 1250 km². 2014. aasta seisuga elas seal 15 327 inimest.
Rajoon moodustati 1924. aastal. Rajoon koosneb järgmistest külanõukogudest: Asintorfi, Dabryńi, Małoje Bachava, Małoje Savina, Pirahi, Zaruby, Zaścienki ja Valaŭki külanõukogu.
Halduskeskus on Dubroŭna linn. Teine tähtsam asula on Asintorfi alevik.
Rajooni suurim jõgi on Dnepr. Rajooni põhjaosas asub Orša kõrgustik, lõunaosas aga Smolenski kõrgustik. Kõrgeim koht on Lachaŭka küla lähistel (226,4 meetrit).
2014. aasta seisuga olid elanikest 93,72% valgevenelased, 4,94% venelased ja 1,34% oli teistest rahvustest. 78,41% elanike emakeeleks oli valgevene keel, 20,9% elanike emakeeleks oli vene keel. Koduse keelena kõneles valgevene keelt 31,3% elanikke, vene keelt aga 60,82%.
Rasvkehad

Rasvkehadeks ehk lipiidkehadeks ehk rasvapadjakesteks ehk rasvadepoodeks (ladina keeles ainsuses "corpus adiposum") nimetatakse teatud loomade (sh teatud putukate) kehas erinevates piirkondades (harilikult kõhuõõnes) elundite vahel paiknevaid rasvkoekogumeid.
Rasvkehaks nimetatakse ka loomadel silmakoopas paiknevat rasvkude.
Rasvkehade ülesanne pole päris selge. Mõnede autorite arvates osalevad rasvkehad üksnes paaritumise ja järglaste saamisega seotud füsioloogiliste protsesside tagamisel ja talveund kogevate loomade energiadepoona.
Rasvkehade ladestumispiirkonnad on eri liikidel erinevad, nii kogunevad teatud loomadel rasvkehad maksa- või sabapiirkonda, sisalikulistel näiteks naha alla. Rasvkehade suurus oleneb ka aastaaegadest ja looma tervislikust seisundist.
Biokeemiline koostis.
Kuna putukate ja paljude teiste loomade rakud, retseptorid ning ensüümid ja geenid lagundavad, edastavad ning komplekteerivad ja eritavad nii kehaomaseid molekule kui ka võõrmolekule ning erituselundid võimaldavad kehast väljutada üksnes üksikuid kahjutuks muundatud või kahjulikke aineid, siis ladestub neil rasvkehadesse ka keskkonnast pärit mürgiseid kemikaale (näiteks mürgiseid raskmetalle).
Roomajatel.
Maolistel.
Mitmed maolised on võimelised söömata (kuni 1 aasta) pikka aega elama.
Uuringud näitavad, et kuni 6 kuud söögita elavatel madudel on kaalulangus minimaalne. Teadlaste arvates toimuvad muutused rasvkehades, mis muudetakse energiaks ja ka veeühenditeks.
Herpesviirused

Herpesviirused on DNA-viiruste sugukond, kuhu kuulub paljude levinud haiguste, sealhulgas ohatise, tuulerõugete ja mononukleoosi tekitajaid.
Klassifikatsioon.
Sugukonda "Herpesviridae" liigitatakse järgmised viiruste alamsugukonnad:
Ottomar Ladva

Ottomar Ladva (sündinud 17. juunil 1997) on eesti pokkerimängija ja endine maletaja.
Ta on olnud Euroopa kuni 12-aastaste meister kiirmales, Euroopa kuni 14-aastaste meister ­välkmales, tavamale Euroopa meistrivõistlustel kuni 12-aastaste hulgas kuues, Euroopa Liidu meistrivõistlustel kuni 12-aastaste hulgas teine. Ottomar Ladva on Eesti noorim malemeister, olles 15-aastane. Ta lõi rekordi üle Lembit Ollilt. Eesti kuni 18-aastaste malemeister (2014).
Ladva on saanud FIDE-lt 2013. aastal FIDE meistri, 2014. aastal rahvusvahelise meistri ja 2016. aastal rahvusvahelise suurmeistri nimetuse.
Segusti

Elektroonikas on segusti (ingl "frequency mixer") mittelineaarne ahel, mis teeb kahest sisendsignaalist uusi sagedusi. Kõige tavalisemas kasutuses tekitab ta kahest sisendsignaalist "f"1 ja "f"2 liidetud "f"1 + "f"2 ja lahutatud "f"1 – "f"2 sagedustega väljundsignaalid.
Segusteid kasutatakse laialt sageduste nihutamiseks ühest sagedusalast teise, et lihtsustada signaalide ülekandmist või edasist signaalitöötlust. Näiteks on segusti võtmekomponent superheterodüünvastuvõtjas, kus see muudab vastuvõetud signaalide sageduse kindlaks vahesageduseks. Segusteid kasutatakse ka kandesageduse moduleerimiseks raadiosaatjates.
Liigid.
Mittelineaarsete (näiteks eksponentsiaalsete) omadustega elektroonikakomponente saab kasutada segustitena. Passiivsed segustid kasutavad korrutava elemendina ühte või rohkemat dioodi, sest neil on ebalineaarne pinge ja elektrivoolu suhe. Passiivsetes segustites on väljundsignaal alati väiksema võimsusega kui sisendsignaal.
Aktiivsed segustid kasutavad korrutatud signaali tugevuse suurendamiseks võimendavat seadist, näiteks transistori või elektronlampi. Aktiivsed segustid parandavad sisend- ja väljundviikude vahelist eraldatust, kuid võivad tekitada rohkem müra ja olla suurema energiatarbega. Aktiivne segusti võib olla ka ülekoormustele vastuvõtlikum.
Segusteid võib jagada topoloogia järgi. Ühepoolsed segustid lasevad väljundisse osa sisendsignaalist. Topelttasakaalustatud segustil on sellised sümmeetrilised sisendid, mis suruvad mõlemat sisendsignaali maha, ning väljundisse jõuab ainult korrutatud signaal. Topelttasakaalustatud segustid on keerukamad ja nõuavad suuremat võimsust. Segusti tüübi valik sõltub rakendusest.
Segusteid iseloomustatakse nende omaduste, näiteks võimenduse ja mürateguri järgi. 
Segusteid saab ehitada üksikkomponentidest, kuid tänapäeval on need enamasti osa mikrokiibist või hübriidskeemidest.
Mittelineaarsed komponendid, mida kasutatakse segustites, võivad olla dioodid, transistorid ja madalamatel sagedustel analoogkordistid. Kasutatud on ka küllastuse lähedal olevaid ferriitsüdamikuga induktiivpoole.
Lozna rajoon

Lozna rajoon (transkribeerituna "Ljozna rajoon") on rajoon Valgevenes Viciebski oblastis. Halduskeskus on Lozna alev. Rajoon piirneb idas Venemaaga.
Rajooni pindala on 1418 km². 2014. aasta seisuga elas seal 16 156 inimest.
Rajoon moodustati 1924. aastal. Rajoon koosneb järgmistest külanõukogudest: Babinavičy, Dabramyśli, Jaśkaŭščyna, Krynki, Lozna ja Vielaškovičy külanõukogu.
Rajooni suurim jõgi on Daugava lisajõgi Łučosa. Rajoon asub osaliselt Łučosa madalikul, osalt aga Viciebski kõrgustikul. Kõrgeim koht on Viciebski kõrgustikul asuv Harševa hara (296 meetrit), mis on ühtlasi ka Viciebski oblasti kõrgeim koht. Madalaim koht asub Łučosa jõe ääres (142 meetrit).
2014. aasta seisuga oli elanikest 86,66% valgevenelasi, 10,74% venelasi, 1,22% ukrainlasi ja 1,38% oli muust rahvusest inimesi. 65,62% elanike emakeeleks oli valgevene keel, 33,18% elanike emakeeleks oli vene keel. Koduse keelena kõneles valgevene keelt 29,5% elanikke, vene keelt aga 69,81%.
Zoran Primorac

Zoran Primorac (sündinud 10. mail 1969 Zadaris) on Horvaatia lauatennisist. Ta on kahekordne Euroopa meister lauatennises.
Euroopa meistrivõistlustelt on ta võitnud veel 5 hõbedat ja 7 pronksi, neist individuaalselt 2 hõbedat ja 4 pronksi. Maailmameistrivõistlustelt on ta võitnud 3 hõbedat ja 3 pronksi, neist individuaalselt 1 pronksi. 1988. aasta suveolümpiamängudel sai ta koos Ilija Lupuleskuga hõbemedali. 
Ta on osalenud aastatel 1988–2012 olümpiamängudel seitse korda, millega hoiab selles arvestuses kümnendat kohta.
Bernard Mayo

Bernard Mayo (1921 Leicester – 14. veebruar 2000) oli inglise filosoof.
Ta töötas 1968. aastani Birminghami Ülikoolis. Seejärel oli ta kuni emeriteerumiseni 1983 Saint Andrewsi Ülikooli moraalifilosoofia professor. 
Ta oli 1956–1965 ajakirja Analysis ja 1973–1980 ajakirja The Philosophical Quarterly
Nicolaus Michael Oppel

Nicolaus Michael Oppel (7. detsember 1782 – 16. veebruar 1820) oli Saksa loodusuurija.
Ta oli André Marie Constant Dumérili (1774–1860) õpilane ja töötas Pariisis loodusmuuseumis (Muséum national d'histoire naturelle) tema assistendina. Oppeli tööülesanneteks oli roomajate klassifitseerimine.
1811 avaldas ta raamatu "Die Ordnungen, Familien und Gattungen der Reptilien als Prodrom einer Naturgeschichte derselben". Selles raamatus kirjeldab ta selliseid ka tänapäevases bioloogilises taksonoomias kehtivaid üksusi nagu soomuseliste ("Squamata") selts, sugukonnad merikilpkonlased ("Cheloniidae"), "Colubridae" (tollane nimetus "Colubrini") ja alamsugukonna lõgismadulased ("Crotalinae") (tollane nimetus ("Crotalini").
1817 avaldas ta koos Friedrich Tiedemanni (1781–1861) ja Joseph Liboschitziga (1783–1824) raamatu "Naturgeschichte der Amphibien".
Kafue rahvuspark

Kafue rahvuspark on rahvuspark Sambia lääneosas.
Rahvuspark ulatub Loode-, Kesk- ja Lõunaprovintsi alale.
Kafue rahvuspargi pindala on 22 400 km². See on Sambia suurim ja Aafrikas suuruselt teine rahvuspark. Rahvuspark on saanud nime Kafue jõe järgi.
Rahvuspark loodi 1924. aastal. Piirkonnas varem elanud nkojad asustati ümber ida poole Mumbwa piirkonda.
Puitkarkass

Puitkarkass (saksa keele mõjuliselt ka "vahvärk" (saksa keeles "Fachwerk")) on konstruktsiooni tüüp, mida kasutatakse hoonete ehituses ja mis põhineb saematerjali kasutamisel. Sellist meetodit hakati kasutama 19. sajandi alguses. Kuna puitkarkass on levinud üle maailma, siis erinevates maailmajagudes on puitkarkassi kasutamise ajalugu erinev. Peamised erinevused on seotud taladega: kas kasutatakse ümaraid või sirgeid, millised on ühenduskohad. Sellel ajal kasutati kirveid ja nuge, et materjal ümarpuidust välja lõigata. Tänapäeval, mil tehnoloogia on kiiresti arenenud, teevad masinad kirve ja noa töö ära poole efektiivsemalt ja kiiremini.
Puitkarkassi eelised.
Puitkarkassist ehitamine on võrreldes teiste materjalide kasutamisega kiirem, efektiivsem ja odavam. Puitkarkassi on võimalik painutada ja väänata, mis annab sellele eelise teiste materjalide ees. Lisaks on puidu kasutamine ehituses väga keskkonnasõbralik ja puitkarkassi valmistamiseks ei ole vaja erilisi teadmisi. Uus ja tänapäevane tehnoloogia võimaldab üha paremini puitu ära kasutada. Üheks eeliseks võib lugeda ka seda, et karkass on käsitsi tehtud, mis annab sellest valmistatud hoonele väärtust juurde.
Puitkarkassi kasutatakse peamiselt hoonete kandekonstruktsioonides, katuste konstruktsioonides, kui ka muude abihoonete (kasvuhoonete, kuuride jne) ehituses. Eestis valmistatakse karkasse peamiselt okaspuidust, näiteks mänd, kuusk. 
Puitkarkassi valmistamine.
Tänapäeval valmistatakse karkasse nii tavalisest saematerjalist kui ka liimpuidust. Liimpuit erineb tavalisest saematerjalist mitut moodi. Esiteks annab ta puidule esteetilisema väljanägemise ja parandab füüsikalisi omadusi, näiteks tugevust ja tulekindlust. Liimpuidust valmistatud karkass võimaldab ehitada pikemaid talasid, näiteks sellistele laiematele hoonetele nagu tallidele, lautadele ja laohoonetele.
Viciebski rajoon

Viciebski rajoon (transkribeerituna Vitsebski rajoon) on rajoon Valgevenes Viciebski oblastis. Rajoon piirneb idas Venemaaga.
Rajooni pindala on 2732 km². 2009. aasta seisuga elas seal 40 552 inimest. Neist 87,56% olid valgevenelased, 10,08% venelased, 1,09% ukrainlased ja 1,27% oli teistest rahvustest. 53,32% elanike emakeeleks oli valgevene keel, 45,38% elanike emakeeleks oli vene keel. Koduse keelena kõneles valgevene keelt 11,48% elanikke, vene keelt aga 87,45%.
Rajoon moodustati 1924. aastal. Rajoon koosneb järgmistest külanõukogudest: Akciabarskaja, Babiničy, Janavičy, Kuryna, Lotcy, Mazałava, Noŭka, Suraži, Šapiečyna, Zadubroŭje, Zapolle, Zaronava, Tułava, Varony ja Vymna külanõukogu.
Halduskeskus on Viciebski linn, aga ei Viciebsk ega ka rajooni territooriumil asuv Ruba alev ei kuulu Viciebski rajooni koosseisu. Linnalistest asulatest kuuluvad Viciebski rajooni Suraž ja Janavičy.
Rajooni suurimaks jõeks on Daugava.Teised suuremad jõed on Daugava lisajõed Łučosa, Kasplja ja Usvjatša. Rajoon asub osaliselt Połacki madalikul, osalt Suraži madalikul, osalt aga Viciebski kõrgustikul. Kõrgeim koht rajoonis on Viciebski kõrgustikul Chamutoŭka külas (266 meetrit). Madalaim koht asub Daugava jõe ääres (120 meetrit). Rajoonis on 68 järve, nende seas ka Astravita, Harodna, Zamošša, Zaronava, Mošna ja Sialajeva.
Katariina Maria Kits

Katariina Maria Kits (sündinud 2. mail 1995 Tallinnas) on eesti viiuldaja, Eesti Televisiooni noorte muusikute klassikalise muusika saate "Klassikatähed" 2014. aasta hooaja võitja.
Tema vend Marcel Johannes Kits võitis saatesarja esimese, 2013. aasta hooaja.
Samantha Power

Samantha Jane Power (sündinud 21. septembril 1970 Castleknockis Iirimaal) on ameerika ajakirjanik, poliitik ja diplomaat.
Power on lõpetanud Yale'i Ülikooli ja Harvardi ülikooli õigusteaduskonna. Tema teos "A Problem from Hell: America and the Age of Genocide" pälvis üldiste mitteilukirjanduslike teoste kategoorias 2003. aastal Pulitzeri preemia.
Alates 2013. aasta 2. augustist kuni 2017. aasta 20. jaanuarini oli Samantha Power Ameerika Ühendriikide suursaadik Ühinenud Rahvaste Organisatsiooni juures.
Forbesi maailma 100 mõjukaima naise loendis oli ta 2014. aastal 63. kohal, 2015. aastal 49. kohal.
Elu- ja töökäik.
Power sündis ja kasvas kuni üheksanda eluaastani Iirimaal, kust emigreerus koos vanematega 1979. aastal Ameerika Ühendriikidesse Pittsburghi.
Aastatel 1993–1996 kajastas ta ajakirjanikuna Jugoslaavia sõja sündmusi väljaannetes U.S. News &amp; World Report, The Boston Globe, The Economist ja The New Republic.
Power oli kuni 2008. aastani senaator Barack Obama vanemnõunik. 2008. aasta märtsis loobus ta osalemisest Obama valimiskampaanias pärast seda, kui oli vabandust palunud sel ajal senaatoriks olnud Hillary Diane Rodham Clintoni koletiseks (“"a monster"”) nimetamise eest.
Dzisna jõgi

Dzisna on jõgi Leedus ning Valgevenes, Daugava vasakpoolne lisajõgi. Valgevene keeles on jõe nimi "Дзісна", leedu keeles "Dysna", vene keeles "Дисна" (Disna).
Jõe pikkus on 178 km (sellest 77 kilomeetrit Leedus) ja valgla on 8180 km². Jõe langus on 39,7 m ja lang on 0,22 m/km.
Dzisna voolab välja Parsvėtase järvest Leedus Ignalina rajoonis. Ta voolab algul 77 kilomeetrit Leedus, läbides Dysnai ja Dysnykštise järved. Seejärel voolab jõgi Leedu-Valgevene piiril, eraldades seejärel Valgevenes algul Pastavy ja Braslaŭ ja seejärel Šarkaŭščyna ning Pastavy rajoone. Vahetult peale Valgevene territooriumile jõudmist suubub temasse paremalt Dzisna suurim lisajõgi Birvėta. Seejärel voolab jõgi läbi Šarkaŭščyna rajooni ning Miory rajooni. Jõesäng asub suuremalt osalt soisel ja tasasel Połacki madalikul, seega on ka jõe lang väike.
Dzisna läbib Šarkaŭščyna alevit ja Hiermanavičyt. Suurim asula selle jõe kaldal on Dzisna linn paigas, kus jõgi suubub Daugavasse.